[{"text_idx": "#000002", "text": "Ein nod yw addysgu\u2019r cyhoedd i werthfawrogi a deall barddoniaeth Gymraeg, yn enwedig y gelfyddyd o gynganeddu, a hybu\u2019r rhai sydd am farddoni."}, {"text_idx": "#000003", "text": "Cyfrol unigryw a gwreiddiol yn y Gymraeg sy'n cyflwyno ysgrifau a cherddi newydd sbon ar wahanol thema\u0302u\u2019n ymwneud a\u0302 yoga a meddylgarwch."}, {"text_idx": "#000005", "text": "Geiriau o Lyfr Du Caerfyrddin sydd yn yr isdeitl, ac adlais o gerdd Waldo ac o lythyr Paul at y Rhufeinaid yn y prif deitl, ond rhwng y tudalennau, geiriau\u2019r awdur, yn dyner, glir a gonest sydd yma, yn trafod pynciau sy\u2019n gysylltiedig a\u0302 yoga a meddylgarwch \u2013 disgyblaethau sy\u2019n blodeuo ac yn cynyddol fagu cydnabyddiaeth a pharch yn ein cymdeithas, wrth i iechyd holistaidd hawlio ein sylw yng nghyd-destun effeithiau\u2019r pandemig. Mae yma gyfeirio at synnwyr greddfol nifer fawr ohonom, a \u201c[b]od llawer o\u2019r atebion yr ydym ni\u2019n chwilio amdanynt i\u2019w canfod y tu mewn i ni\u2019n hunain, ac nid ar y tu allan\u201d."}, {"text_idx": "#000006", "text": "Noda\u2019r awdur mai ceisio rhoi blas yw ei bwriad, \u201ca hynny mewn geiriau sy\u2019n gyfarwydd i ni fel Cymry sy\u2019n siarad Cymraeg\u201d."}, {"text_idx": "#000007", "text": "Ceir penodau ar thema\u0302u gwreiddio, caredigrwydd, anadlu, egni, bodlonrwydd, ildio, myfyrio, a gorffwys. Mae patrwm i bob pennod: darlun lliw, pennill, trafodaeth, pennill, ac ymarferiad. I bob thema cyflwynir trafodaeth fer ar y pwnc gan gyfuno eglurhad gwyddonol ac athronyddol a\u0302 phrofiadau a chyd-destun personol sy\u2019n creu naws gartrefol, esmwyth a chroesawgar i\u2019r darllenydd. Trysorau\u2019r gyfrol hon yw\u2019r nifer o gerddi cain gan feirdd cyfoes, a hefyd gerddi gan fawrion ein cenedl, Waldo Williams a Dic Jones."}, {"text_idx": "#000008", "text": "I bob thema mae lliw gwahanol, caredig i\u2019r llygad, o liw\u2019r ddaear, a darluniau gan Luned Aaron yn fynegiant gweledol trawiadol i\u2019r pwnc dan sylw. Mae\u2019r ymarferion yn addas i bawb, ac yn cyfuno technegau yoga a meddylgarwch megis \u2018ystum y mynydd\u2019, myfyrdod caredigrwydd cariadus, arafu\u2019r anadl, dod o hyd i\u2019r egni, diolchgarwch, hunanholi, sganio\u2019r corff, yoga adferol a yoga nidra."}, {"text_idx": "#000009", "text": "Os peri\u2019r geiriau o iaith Sanskrit ychydig o benbleth, mae geirfa ddefnyddiol a diddorol yng nghefn y gyfrol yn egluro ystyr geiriau fel tadasana, sef \u201cEnw\u2019r iaith Sanskrit ar ystum a adwaenir fel \u2018Ystum y Mynydd\u2019 wrth ymarfer yoga. Mae\u2019n gyfuniad o\u2019r geiriau tada \u2018mynydd\u2019 ac asana \u2018sedd\u2019 neu \u2018ystum\u2019.\u201d"}, {"text_idx": "#000010", "text": "Ar y dudalen flaen ac yn y llyfryddiaeth a\u2019r rhestr ddarllen pellach yng nghefn y gyfrol cyfeirir at gyfieithiad Cymraeg \u2018Y Fendigaid Ga\u0302n\u2019 gan yr Athro Cyril G. Williams o destun clasurol y Bhagavad Gi\u0304ta\u0304. A dyma osod y gyfrol hon mewn llinach brin o drysorau ym maes yoga a meddylgarwch yn y Gymraeg. Dyma wedd gynhenid Gymreig, flasus iawn, ar bwnc a gysylltir yn arferol a\u0302\u2019r dwyrain."}, {"text_idx": "#000011", "text": "Bydd yn adnodd gwerthfawr tu hwnt i holl ymarferwyr yoga a meddylgarwch, i athrawon ac arweinwyr yn y maes, ac i bob un sydd yn mwynhau ymddiddan ynghylch \u201cein hanfod, ein craidd a\u2019n rhuddin\u201d."}, {"text_idx": "#000016", "text": "BarddoniaethBeirniadaeth lenyddolBlodeugerddiDramaHanes Beirdd a LlenorionNofelauY Gynghanedd"}]